
OPĆINA KAMANJE

OPĆINSKO VIJEĆE
KLASA: 023-01/13-01/02
UR.BROJ: 2133/22-01-13-05
U Kamanju,  23. prosinca 2013.  godine

PREDMET: ZAPISNIK SA 5. SJEDNICE OPĆINSKOG VIJEĆA OPĆINE KAMANJE
DNEVNI RED:
1. Aktualni sat

2. Realizacija točaka i prihvaćanje zapisnika sa 4. sjednice Općinskog vijeća

3. Proračun Općine Kamanje za 2014. godinu i prihvaćanje Programa:

a) izgradnja građevine i uređaja komunalne infrastrukture u 2014. god.

b) održavanje javne rasvjete u 2014. god.

c) održavanje javnih površina i groblja za 2014. god.

d) Operativni plan zimske službe za 2013./2014. god

e) održavanje nerazvrstanih cesta u 2014. god.

f) održavanje komunalne infrastrukture u 2014. god.

g) potrebe u vatrogastvu za 2014. god.

h) potrebe u športu u 2014. god.

i) potrebe u kulturi u 2014. god.

j) socijalni program za 2014. god 

k) utrošak naknade za zadržavanje nezakonito izgrađenih zgrada u prostoru za 2014. god.

4. Analiza stanja sustava zaštite i spašavanja na području Općine Kamanje za 2013. god.

5. Smjernice za organizaciju razvoj sustava zaštite i spašavanja na području Općine Kamanje u 2014.    godini

6. Odluka o tekućim donacijama udrugama u 2014. godini

7. Izmjene i dopune Odluke o osnivanju Savjeta za zaštitu potrošača javnih usluga za Općinu Kamanje

8. Odluka o osnivanju Povjerenstva za reklamacije potrošača

9. Odluka o određivanju predstavnika Općine Kamanje u Povjerenstvo za dodjelu zakupa na poljoprivrednom zemljištu u vlasništvu republike Hrvatske

10. Izmjene i dopune Odluke o kom. djelatnostima koje se mogu obavljati na temelju ugovora na području Općine Kamanje

11. Odluka o početku postupka prikupljanja ponuda – nabava i prijevoz kamena za potrebe održavanja nerazvrstanih cesta na području Općine Kamanje

12. Odluka o početku postupka prikupljanja ponuda – održavanje javne rasvjete na području Općine Kamanje

13. Odluka o početku postupka prikupljanja ponuda – popravak i asfaltiranje nerazvrstanih cesta, iscrtavanje pješačkih prijelaza i parkirališta na području Općine Kamanje
Peta sjednica Općinskog vijeća Općine Kamanje održana je dana 23. prosinca 2013. godine (ponedjeljak) u 17:00 sati u prostorijama Općine Kamanje (vijećnica).

Sjednici su prisustvovali: Ivan Lukunić, Stjepan Maršić, Ivan Žokvić, Zorica Nemanič, 
                                         Višnja Stipančić Car, Dragutin Ivančić, Krunoslav Mlačak,

     Josip Ribarić – zamjenik načelnika
     Damir Mateljan - načelnik
Odsutni: Silvija Janjac, Marijan Maršić
Zapisničar: Anita Matešić Štajcer
Predsjednik Općinskog vijeća gosp. Lukunić pozdravlja sve prisutne i otvara 5. sjednicu Općinskog vijeća te konstatira da je na sjednici nazočno 7 vijećnika, načelnik Općine Kamanje Damir Mateljan i zamjenik načelnika Josip Ribarić. 
Načelnik predlaže dopunu dnevnog reda sa točkom br. 14: Prijedlog za imenovanje ovlaštenog mrtvozornika za područje općine Kamanje. Objašnjava da je temeljem Zakona o zdravstvenoj zaštiti, Općinsko vijeće dužno predložiti mrtvozornika za područje općine Kamanje i to dostaviti Upravnom odjelu za zdravstvo i socijalnu skrb Karlovačke županije do 20. veljače 2014. godine.

Ad 1.) Aktualni sat
· Gosp. Žokvić se javlja za riječ. Nadovezuje se na prošli aktualni sat u svezi neuređenih površina te da je na prijedlog načelnika došao u Jedinstveni upravni odjel kako bi se vidjelo koje su parcele vezane za uže područje mjesta gdje živi. Kaže da je dao adrese i potencijalne vlasnike koji su tamo kritični. Zanima ga koja je sada procedura.
Gđa. Anita  objašnjava da su iz Jedinstvenog upravnog odjela poslani dopisi vlasnicima koji su nađeni u zemljišnim knjigama. Odaziva još nije bilo i  sumnja da će doć do nekakve realizacije dok traje zimsko razdoblje. Gosp. Lukunić govori da na području općine Kamanje ima više takvih površina te da vjerojatno postoji Zakon koji nalaže da se neočišćene površine moraju čistiti. Predlaže da se na sljedećoj sjednici donese Odluka vezano za taj probem kako bi se očistile barem one površine koje su uz glavne prometnice i u naselju. Smatra kako za to nije potreban komunalni redar već da ljudi sami mogu pokrenuti inicijativu kao gosp. Žokvić. Također smatra da se te parcele trebaju ispitati kako bi se utvrdilo da li ti vlasnici žive u inozemstvu. Gosp. Maršić predlaže da se oformi komisija koja bi rješavala taj problem ili da se donese zaključak o tome da se  prometnice i puteve koji se više koriste moraju čistiti. Gosp. Ivančić govori da je u Reštovu kod Colarića problem sa urušenom starom kućom. Kaže da su kontaktirali sa vlasnicima, ali da se nakon godine dana ništa nije promijenilo. Smatra da treba napraviti zakonsku osnovu da se to može sanirati. Gosp. Lukunić predlaže da se ta problematika riješi na sljedećoj sjednici. Načelnik objašnjava da zakonska osnova za čišćenje živica odn. obraslih površina postoji na nacionalnoj razini. To je Zakon o komunalnom gospodarstvu, a na temelju tog Općina ima dvije Odluke: Odluka o komunalnom redu Općine Kamanje i Odluka o agrotehničkim mjerama gdje je navedeno da je dužnost privatnih vlasnika da održavaju svoje površine. Govori da je dosad bila praksa da se reagiralo na prijedlog pravnih i fizičkih osoba koji bi direktno prijavili odn. uputili ih u problem. U ovom slučaju je to bio gosp. Žokvić koji je direktno uputio u problem, istražili su se vlasnici i uputili zahtjevi. Ukoliko u određenom vremenskom razdoblju vlasnik ne ispuni zahtjev, to će učiniti treća osoba na račun vlasnika. Po njemu postoje dva načina. Prvi je da to utvrde mjesni odbori, oni bi na početku godine predložili plan koje su parcele aktualne, odn. primarne da se očiste. Drugi je način da se oformi komisija  koja će izaći na teren i utvrdi koje su to parcele. Smatra da je bolji prvi način prema kojem bi mjesni odbori do 31. siječnja 2014. dostavili dopise s popisom parcela te bi se onda moglo krenuti u proces rješavanja problema. Gosp. Maršić se slaže s načelnikom da je prvi način prihvatljiv. Načelnik objašnjava da ukoliko vlasnik u roku od 15 do 30 dana ne očisti parcelu, onda će se čišćenje izvršiti isključivo temeljem treće pravne osobe koja u svom registru djelatnosti ima i tu djelatnost, te će se ispostavljenim računom teretiti vlasnik koji nije ispunio svoju obvezu temeljem Odluke o komunalnom redu i Odluke o agrotehničkim mjerama. Gosp. Žokvić govori da su, u mjestu gdje živi potpuno jasne tri parcele tj. vlasnici su nedvojbeni. Mještani zajedno čiste vjerno i uredno u svom dogovoru već 15-20 godina. Smatra da će biti nekakve reakcije, ako se donese općinska odluka o obvezi čišćenja. Gosp. Lukunić govori da se svi slažu oko toga, samo treba utvrditi da li to donosi Vijeće. Načelnik predlaže da se prihvati zaključak da se do kraja godine pošalje zahtjev svim mjesnim odborima da se očituju koje su parcele primarne da se očiste kako bi se krenulo u sanaciju. Do 31. siječnja 2014. svaki mjesni odbor bi trebao dati popis parcela i onda bi se nakon toga krenulo u definiranje vlasništva. Gosp. Ivančića zanima da li bi se to odnosilo samo na parcele uz prometnice i u naselju ili na sve. Svi se slažu da bi se to odnosilo samo na parcele uz prometnice i u naselju.
· Gosp. Maršić upozorava na cestu prema Velikom Vrhu, gdje uslijed velikih naliva dolazi do velike količine pijeska na cesti. Gđa. Stipančić Car se nadovezuje da tih naliva ima posvuda. Gosp. Lukunić se pita da li postoji kontrola prilikom gradnje ceste. Gđa. Stipančić Car govori da prilikom gradnje kuće postoji nadzornik koji jednom, dvaput tjedno dolazi u nadzor. Isto tako smatra da bi trebalo i kod gradnje ceste organizirati nekog tko će kontrolirati radove. Gosp. Ivančić objašnjava da je šumski put u Reštovu, koji je uništen prilikom navažanja, saniran od strane Hrvatskih šuma, ali nije saniran kako treba.  Gosp. Maršić smatra da se to treba osporit i ne platiti prije nego se riješi problem. Gđa. Nemanič postavlja pitanje u svezi puta Stelnice. Zanima ju da li su mogući još kakvi radovi na tom putu. 
Načelnik objašnjava da je cesta Kamanje – Police – Ozalj sada županijska s brojem prve kategorije. Svi radovi na toj cesti što se tiče održavanja ima Županijska uprava za ceste. Oni jesu upozoreni i govori da je razgovarao s ravnateljem za sanaciju bankina i postavljanje ograda i u proračunu, u koji je imao uvid je dogovoreno da ide dio ograda i bankina. Što se tiče nerazvsrstanih cesta, one su obveza Općine i problemi koji se događaju s pijeskom na cesti treba riješiti Općina na način da se ti spojevi riješe sa kanalicama ili rubnicima. Zna da je problem odvodnje veliki problem, pogotovo kad su veliki nalivi. Što se tiče ceste za Preseku, ona je rađena s nadzornim inženjerom koji je cestu nadzirao i Općina je u sporu s izvođačem te istom nije sve plaćeno niti su radovi u potpunosti završeni. Govori da, kad se radio troškovnik za cestu, u njega nisu stavili kanalice i rubnike jer bi investicija bila preskupa. Trajno rješenje bi bila odvodnja koja se ugrađuje u zemlju, pa se rade šahtovi, drenaža, ovisno o situaciji a to dodatno poskupljuje investiciju. Ukoliko se ide samo sa presvlačenjem asfaltom takvi problemi će se pojavljivat i treba ih konstantno otklanjat. Što se tiče šumskog puta za Reštovo, govori da je bio u kontaktu sa direktorom Hrvatskih šuma nekoliko puta nakon upozorenja mještana. Objašnjava da je ravnatelj rekao kako je njihova dužnost da se to sanira i pošto to financiraju Hrvatske šume, oni imaju svog nadzornog inženjera koji treba preuzeti tu dionicu. Također je rekao da će ga obavijestit kad će doći nadzorni inžinjer no to još nisu učinili. To znači da ta dionica uopće nije preuzeta te da nadzorni inženjer koji je tamo trebao doći, nije došao. Objašnjava da kada se ide u rekonstrukciju ceste onda se treba dogovoriti da li se ide samo na presvlačenje asfaltom ili se ide s manjom dionicom koja sadrži kompletnu infrastrukturu gdje je uključena i odvodnja. 
Ad 2.) Realizacija točaka i prihvaćanje zapisnika sa 4. Sjednice Općinskog vijeća
Gosp. Ivančić ima primjedbu na zapisnik sa 4. Sjednice Općinskog vijeća. Tvrdi da se nije javio u svezi drva na putu.
Ad 3.) Proračun Općine Kamanje za 2014. godine
Načelnik u uvodu objašnjava da je proračun osnovni financijski dokument lokalne samouprave koji predlaže načelnik, a prihvaća ga ili odbija Općinsko vijeće.  Ukoliko ga vijeće ne prihvati smatra se da nije prihvaćena politika načelnika te se temeljem novog Zakona o lokalnoj samoupravi nakon mjesec dana raspisuju novi izbori za načelnika i predstavničko tijelo. Općina ima obvezu predstavljanja proračuna ne samo općinskim vijećnicima, već i široj javnosti pa je stoga napravljena prezentacija  tjedan dana ranije gdje je pozvana zainteresirana javnost te je predstavljen proračun za 2014. godinu sa svim stavkama prihoda i rashoda. Što se tiče prihodovne strane, vlastiti prihodi koji su izvorni prihodi općine čine porez i prirez na dohodak čija visina ovisi o broju zaposelnih osoba, visini primanja i činjenica da imaju prebivalište na području općine Kamanje. U proračunu to iznosi ukupno 1.175.000,00 kn i to je gotovo 80% svih prihoda. Osim toga, tu su još i porez na imovinu, porez na robu i usluge, komunalna naknada, komunalni doprinos i ostali prihodi koji čine ostatak od 20%  prihoda. Ukupni izvorni prihodi općine Kamanje za 2014. godinu iznose, predviđaju se u iznosu od 1.549.000,00 kn. Sve ostalo je u proračunu prikazano kao dotacija države odn. drugih instititucija. To je novac kojeg općina dobiva na temelju projekata, a ne iz državnog proračuna jer nije područje posebne državne skrbi nit je brdsko – planinsko područje. Sav taj drugi dio koji se odnosi na primitke iz regionalnog (županijskog) proračuna odnosi se na projekte koji se prijavljuju na EU fondove. Taj dio proračuna iznosi gotovo 1.800.000,00 kn i čini ukupni predviđeni proračun za 2014. godinu u visini 3.346.000,00 kn. U tabelama su i planovi kapitalnih ulaganja, plan održavanja javne rasvjete, površine groblja, zimske službe, nerazvrstanih cesta, komunalne infrasturukture, potrebe u vatrogastvu, sportu, kulturi, socijalni program, dakle svih pisanih dijelova proračuna se vidi koliko se izdvaja za pojedini segment funkcioniranja općine. Naglašava da se za plaće djelatnica Jedinstvenog upravnog odjela izdvaja 9,4% od ukupnih vlastitih prihoda.
Gosp. Lukunića zanima što podrazumijevaju prihodi od najamnina. Načelnik odgovara da se to odnosi na prihod od najma prostora za trgovinu, agropoteku, mrtvačnicu i za površine koje se iznajmljuju prilikom proštenja. Gosp. Lukunić pita gdje je prikazan taj prihod. Gđa. Anita odgovora da je prikazan na kontu 642 i iznosi 40.000,00 kn. Načelnik objašnjava da su prihodi od najamnina ove godine bili vrlo skromni pošto platiše najma nisu ažurni i općina ima potraživanja prema njima. Nastavlja da će se iduće godine koncentrirati na projektnu dokumentaciju i kapitalne investicije. Projektna dokumentacija s jedne strane ide za strukturni fond koji se odnosi na Euro bike centar i onaj koji se odnosi na projektnu dokumentaciju za vrtić i izgradnju sportske dvorane. Najveća sredstva bi se trebala iskoristiti na izgradnju nogostupa kroz naselje Luke. Gosp. Maršić konstatira da od kanalizacije očito neće biti ništa u skorije vrijeme. Načelnik objašnjava da će ove godine imati gotovu kompletnu dokumentaciju sa svima dozvolama, što se tiče kanalizacije. Dio koji je još nedostajao je prijavljen Hrvatskim vodama. Međutim, Hrvatske vode su do sada dizale kredite iz Eurospke investicijske banke za izradu takvih projekta, ali Ministarstvo financija je stopiralo zaduživanje svih javnih tvrtki i naložilo im da takav novac traže iz EU fondova. To znači da će npr. na području Karlovačke županije biti samo jedno ili dva komunalna poduzeća koja će se onda, temeljem te dokumetacije prijavljivati na EU fondove i onda iz tih sredstava ići graditi kanalizaciju, a ne iz sredstva zaduživanja ili državnog proračuna. Govori da je do 2020. godine osigurano 2 milijarde kuna za kanalizaciju i vodoopskrbu iz EU fondova. Gosp. Lukunić traži da se malo pojasni projekt Euro bike pošto smatra da je u pitanju ogromna svota novca za projektnu dokumentaciju. Načelnik odgovora da će kompletna infrastruktura, SWOT analiza i sve ostalo biti prikazano kada se dobije dokumentacija te će se onda široj javnosti predstaviti projekt. Ukratko, Euro bike bi trebao biti baza za pokretanje turizma, ne samo u općini Kamanje već i u cijeloj regiji. Osim biciklističkih staza, uključivao bi cross country, vožnju biciklom nizinskim dijelom do downhilla odn. ekstremnog spuštanja, izgradnje infrastrukturnog objekta poput turističkog naselja, heliodroma za hitne slučajeve i slično. Sva analiza će se dobiti u preddokumentaciji i onda će se ići s time na javnu raspravu. Općina ja napravila prvi potez da bi se uopće mogao krenuti u takav projekt, a to je, da su prostor gdje bi se realizirao bike centar stavili u turističku zonu u prostornom planu kako bi se na tom području moglo graditi. 
Gosp. Žokvića zanima što znači naknada troškova osoba iz radnog odnosa u iznosu od 15.000,00 kn. Gđa. Anita odgovara da općina Kamanje zapošljava već treću generaciju osoba na stručnom osposobljavanju. Općina za te osobe plaća doprinose, a neto iznose i poreze plaća Hrvatski zavod za zapošljavanje. Hrvatski zavod za zapošljavanje Općini doznači 15.000,00 kn za doprinose koje onda Općina isplaćuje i knjiži na taj konto, to ide preko proračuna i mora biti prikazano. 
Gosp. Lukunić ima primjedbu na plan zimske službe i uklanjanja snijega vezano za  regionalnu cestu Veliki Vrh i kružno izlazak na regionalnu cestu i odlazak na Mali Vrh gdje se dva puta ide po istoj cesti  i stvara se prazan hod. Postavlja pitanje da li bi bilo pametnije da se poveže Vatrogasni dom Brlog, Veliki Vrh pa se spušta na Preseku i onda na Mali Vrh. Također smatra da bi se cijena trebala regulirat po kilometrima, a ne po satu jer će cijena biti sve viša i viša. Gosp. Ribarić smatra da, ako će cijena ići po kilometru, kvaliteta bi mogla pasti te da bi se trebalo izračunati kolika bi bila ušteda po kilometrima. Načelnik objašnjava da je razgovorao s direktorom tvrtke Mineral, oni su nabavili novi traktor i za njega će kupiti ralicu te će na taj način imati i posipač i ralicu zajedno na traktoru čime bi se uštedjelo na vremenu. Što se tiče razlike između posipavanja i čišćenja, kad su bile ledene kiše isključivo je išlo posipavanje bez čišćenja, te zbog toga dolazi do nesrazmjera u cijenama. Načelnik objašnjava da ako nismo zadovoljni, možemo raskinuti ugovor i raspisati novi natječaj. Ono što se može trenutno napraviti jest da se kontrolira da li stvarno stanje odgovora nalozima. Gosp. Žokvić se slaže s načelnikom. 
Gosp. Maršić osvrće se na problem struje na našem području koje ponekad, kad bude nevrijeme, nema pola dana. Objašnjava da ljudi u Orljakovu govore da su žice zarasle i da nitko iz Elektre ne dolazi na teren to riješiti. Smatra da bi možda trebalo urigirat od strane Općinskog vijeća kako bi se to kvalitenije održavalo. Načelnik objašnjava da je HEP od 2004. godine uložio dosta novaca na području općine Kamanje u niskonaponsku mrežu: Brlog, Mali Vrh, Preseku, Petrinski Kut i dio Kamanja. To je bilo 5 velikih investicija koje su bile milijunske. Govori da sada u svim naseljima imamo kvalitetnu niskonaponsku mrežu te da problema s naponom na području općine nema. Govori da s problemima na Orljakovu nije upoznat. Glavni problem cijelog ovog područja koji uključuje Ribnik, Žakanje, Kamanje i dijela Ozlja je 110 kw dalekovod koji je u izrazito lošem stanju te je predviđena investicija  za dva nova dalekovoda. To bi trebalo riještit problem snabdjevanja električnom energijom na našem području. Kaže da bi trebali donijeti zaključak od strane Općinskog vijeća da se Elektri uputi zahtjev u kojem se traži češće i kvalitetnije održavanje vodova jer u općini Kamanje zbog čestih prekidanja električne energije pati poslovni  sektor. Smatra da je struktura HEP-a loša te da se čestim pozivima i urigiranjem zapravo stvara kontraefekt. Gosp. Žokvić objašnjava da njihova grupa održavanja neće raditi kapacitetom kojim bi trebali zbog toga što su podcijenjeni u odnosu na kooperantske radove. 
Gosp. Ribarić se osvrće na program javnih potreba u vatrogastvu te smatra da bi se sredstva trebala drugačije raspodijeliti odn. da se sredstva za tehnički pregled vozila trebaju povećati, na otprilike oko 7.000 do 8.000 kn. Načelnik govori da su to tekuće donacije, a kapitalne donacije iznose 31.000,00 kn. Prijedlog Proračuna Općine Kamanje za 2014. godinu s projekcijama za 2015. i 2016. godinu zajedno s Programima od točke a) do točke k) dani su na usvajanje i prihvaćeni sa 6 glasova ZA i 1 glas SUZDRŽAN. 
Ad 4.) Analiza stanja sustava zaštite i spašavanja na području općine Kamanje u 2014. godini

Ad 5.) Smjernice za organizaciju i razvoj sustava zaštite i spašavanja na području općine Kamanje u 2014. godini
Ove dvije točke spojene su u jednu
Načelnik objašnjava da je Zakonom o zaštiti i spašavanju Općina dužna na kraju godine donijeti navedene dokumente, to su Analiza stanja sustava zaštite i spašavanja na području Općine Kamanje za 2013. godine. i Smjernice za organizaciju i razvoj sustava zaštite i spašavanja na području općine Kamanje za 2014. godine. Govori da je temeljem razgovora s vatrogasnim društvom dogovoreno da se ide na Izmjene i dopune Plana zaštite od požara. Trenutno je taj plan formalistički kako bi ispunjavao zakonsku obvezu, a sad bi ga realnije sročili kako bi se mogli pozvati na njega u realnim situacijama. Objašnjava da bi vatrogasno društvo Kamanje i DVD Reštovo bile operativne strane, a DVD Orljakovo i Brlog bi bile na razini udruge. Na taj način bi bilo lakše financirati oprativu same općine, usmjeravati sredstva te bi imali kvalitetniju lepezu sustava zaštite i spašavanja nego što je bilo do sada. Gosp. Ribarić govori da se ide s inicijativom koja se već primjenjuje u gradu Karlovcu. Povećat će se odgovornost DVD-a Kamanja da pokrije Brlog i Veliki Vrh, a  DVD Reštovo da pokrije Orljakovo. Time bi Orljakovo i Brlog bile ispostave sa 3-4 vatrogasca u upravi čime će se smanjiti sredstva, a Brlog i Orljakovo time neće izgubiti status vatrogasnog društva. Obje točke su JEDNOGLASNO prihvaćene.
Ad 6.) Odluka o tekućim donacijama udrugama u 2014. godini
Gosp. Lukunića zanima da li je prošle godine vatrogasna zajednica dobivala donacije. Načelnik odgovora da nije dobivala tekuće donacije, ali će sada dobivati svaki mjesec kako bi mogla planirati određene stvari. Tih 1.500,00 kn mjesečno nije ni približno dovoljno i zakonski se još mora isplatiti 15.000,00 kn. Cilj je da sve udruge dobro funcioniraju te da upotpunjuju neki segment društva. 

Gđa. Nemanič smatra da Kulturno umjetničko društvo opravda novac koji dobije. 

Prijedlog je JEDNOGLASNO prihvaćen.

Ad 7.) Izmjene i dopune Odluke o osnivanju Saveza za zaštitu potrošača javnih usluga za općinu Kamanje

Ad 8.) Odluka o osnivanju Povjerenstva za reklamacije potrošača
Načelnik objašnjava da se ove točke odnose na ispunjavanje istih uvjeta koje jedinica lokalne samouprave mora učiniti temeljem Zakona o zaštiti potrošačima, a to je da se izabere treći član iz Općinskog vijeća. Gđa. Anita govori da bi se trebali izabrati novi članovi iz Općinskog vijeća s obzirom da se promijenio saziv. Predsjednik Općinskog vijeća predlaže:

za Savez za zaštitu potrošača javnih usluga:
· Ivan Lukunić – za predsjednika

· Zorica Nemanić – za člana

za Povjerenstvo za reklamacije potrošača:
· Ivan Žokvić – za predsjednika

· Višnju Stipančić Car – za člana

a u oba povjerenstva predlaže se član Udruge zaštite potrošača gdin. Branko Pečaver 

Prijedlozi su JEDNOGLASNO prihvaćeni.
Ad 9.) Odluka o određivanju predstavnika općine Kamanje u Povjerenstvo za dodjelu zakupa na poljoprivrednom zemljištu u vlasništvu Republike Hrvatske
Načelnik u uvodu objašnjava da jedinica lokalne samouprave više ne može prodavati zamljišta, već se mogu davati u najam. Ukoliko se raspiše natječaj i ta parcela bude na području općine Kamanje, Jedinica lokalne samouprave temeljem Zakona, ima pravo staviti jednog člana iz Općinskog vijeća u nadležno Povjerenstvo. Predlaže se gosp. Mlačak Krunoslav u Povjerenstvo za procjenu troškova stavljanja u funkciju poljoprivredne proizvodnje poljoprivrednog zemljišta koje nije u funkciji poljoprivredne proizvodnje ili je obraslo višegodišnjim raslinjem i vrijednost drvne mase. Prijedlog je PRIHVAĆEN sa 6 glasova ZA i 1 glas PROTIV.
Ad 10.) Izmjene i dopune Odluke o komunalnim djelatnostima koje se mogu obavljati na temelju ugovora na području općine Kamanje
Gđa. Anita objašnjava da se Odluka o komunalnim djelatnostima na temelju ugovora tiče čišćenja snijega, održavanja javne rasvjete, navoza pijeska, održavanja asfaltne površine. U toj odluci dolazi do promjene samo u stavki gdje se obrazlaže što sve ponuda mora sadržavati, a najviše se odnosi na dio gdje se traži jamstvo. Kada općina potpiše ugovor sa nekom fizičkom ili pravnom osobom, oni će morati izdati bjanko zadužnicu na određeni iznos gdje će se općina osigurati da će se ti radovi kvalitetno obavljati. Gosp. Ribarića zanima da li se to mora uvesti s obzirom da je do sada pristizao mali broj ponuda ili samo jedna pa ako će se tražiti tako strogi uvjeti možda će se teško dobiti ponuđači. Gđa. Anita objašnjava da je to preporuka revizije učinkovitosti za nerazvrstane ceste. Gosp. Lukunić objašnjava da možda ne bi dolazilo do prijašnjih problema da su se takvi uvjeti tražili prije. Prijedlog je JEDNOGLASNO usvojen.
Ad 11.) Odluka o početku postupka prikupljanja ponuda – Nabava i prijevoz kamena za potrebe održavanja nerazvrstanih cesta na području općine Kamanje

Ad 12.) Odluka o početku postupka prikupljanja ponuda – Održavanje javne rasvjete na području općine Kamanje 

Ad 13.) Odluka o početku postupka prikupljanja ponuda – Popravak i asfaltiranje nerazvrstanih cesta, iscrtavanje pješačkog prijelaza i parkirališta na području općine Kamanje 
Gđa. Anita u uvodu objašnjava da se radi o uslugama za koje ističu četverogodišnji ugovori. Stvar vijeća je da odabere komisiju koja će otvarati ponude kad se raspiše poziv na natječaj. Preporučuje da se izabere ista komisija za sve tri grane. Na prijedlog su dani:

· Stjepan Maršić, za predsjednika

· Ivan Žokvić, za člana

· Dragutin Ivančić, za člana
Prijedlozi je JEDNOGLASNO prihvaćeni.

Načelnik također predlaže da se vijeće složi kome će se poslati pozivi na natječaj te da se upotpune prijedlozi u materijalima.  Gosp. Lukunić predlaže da to bude neka tvrtka koja nije na području općine. Gosp. Ivančić predlaže da za nabavu i prijevoz kamena to bude tvrtka Leščanec d.o.o. Prijedlog je stavljen na glasanje. Odlučeno je da za prijevoz kamena, uz tvrtke Busija Transporti, Mineral d.o.o. i Ladika d.o.o., poziv bude poslan i na adresu tvrtke Leščanec d.o.o iz Vrškovca. Za asfalitranje nerazvrstanih cesta i održavanje javne rasvjete adrese ostaju iste. Prijedlog Odluka o početku postupka prikupljanja ponuda da je na usvajanje i JEDNOGLASNO je prihvaćen.

Ad 14.) Prijedlog za imenovanje ovlaštenog mrtvozornika za područje općine Kamanje 
Načelnik objašnjava da temeljem Zakona Općinsko vijeće mora županiji predložiti mrtozornika za područje općine Kamanje. Naš dosadanji mrtvozornik je bio lokalni liječnik opće medicine dr. Nikola Jelenčić.  Gosp. Maršić smatra da se ta odluka treba javno obznaniti. Načelnik objašnjava da odluku donosi župnijska skupština, nakon toga izvješćuju Općinsko vijeće te se tad javno objavljuje. Prijedlog je JEDNOGLASNO prihvaćen.
Predsjednik Općinskog vijeća zaključuje 5. sjednicu Općinskog vijeća u 18:46 sati te je svim vijećnicima zaželio sretne i ugodne blagdane. Načelnik Općine zahvalio se Vijeću na kvalitetnom radu i odazivu na sjednice Općinskog vijeća te se pridružio čestitkama.
Zapisničar:





Predsjednik Općinskog vijeća:

Anita Matešić Štajcer, v.r.


                       Ivan Lukunić, v.r.
